b'\n_START_ARTICLE_\nJens Bing (1906-1980)\n_START_SECTION_\nKarriere\n_START_PARAGRAPH_\nHan var s\xc3\xb8n af professor, dr.med. Herman Jacob Bing og hustru Ebba f. Henriques, blev student fra Metropolitanskolen 1924 og blev cand.med. 1931. Han var p\xc3\xa5 studierejser i England 1934, 1936 og 1947 og blev dr.med. 1936. Dern\xc3\xa6st var Jens Bing reservel\xc3\xa6ge ved Kommunehospitalets 7. afdeling 1937-40; assistent ved K\xc3\xb8benhavns Universitets fysiologiske institut 1931-41 og lektor i almindelig patologi og leder af det patofysiologiske laboratorium p\xc3\xa5 universitetets institut for almindelig patologi fra 1941. 1955 blev Bing direkt\xc3\xb8r for den medicinske afdeling af K\xc3\xb8benhavns Universitets institut for eksperimentel medicinsk og kirurgisk forskning. Han fik specialistanerkendelse i intern medicin 1941 og i klinisk kemi og laboratorieteknik 1947; var censor i biokemi 1941-45; konsulent ved A/S Ferrosan fra 1947. Som j\xc3\xb8de flygtede han til Sverige 1943 og var p\xc3\xa5 ophold ved Karolinska Instituttets fysiologiske institut i Stockholm krigen ud.\n_START_SECTION_\nH\xc3\xa6der og tillidshverv\n_START_PARAGRAPH_\nJens Bing modtog Klein-prisen 1965 og August H. Jensen-prisen 1973. Han var formand for Selskab for teoretisk og anvendt Therapi i 1941; medlem af Sundhedsstyrelsens \xc2\xa7 14-udvalg (laboratoriel\xc3\xa6ger) fra 1950, af bestyrelsen for Medicinsk Selskab i K\xc3\xb8benhavn 1956-64 og for Dansk Selskab for klinisk Kemi og Laboratorieteknik 1956; medstifter af og formand i bestyrelsen for Dansk Selskab for L\xc3\xa6gevidenskabens Teoretiske Fag 1964; medlem af Scientific Council on Hypertension of the International Society of Cardiology 1967; formand for de l\xc3\xa6gevidenskabelige forskningskomit\xc3\xa9er 1968-69 og medlem af forskningsr\xc3\xa5denes arbejdsgruppe vedr. fors\xc3\xb8gsdyr fra 1969._NEWLINE_Han blev gift 2. juli 1931 med Else Caspersen (22. januar 1908 i Skagen \xe2\x80\x93\xc2\xa0?), datter af politimester M.M. Caspersen og hustru Henriette f. Andersen.'